In 't nuujs - Politiek

Opmerking: dees subpaasj is infrequènt biegehawwe. Zuug veur mie politiek nuujs lever de geografische archieve.

## 2020
;2 december
De Franse politicus Valéry Giscard d'Estaing, presidentj van 1974 bis 1981, sjtörf op 94-jäörige laeftied aan COVID-19.

;23 november
Donald Trump sjtump toe in 't beginne van de machseuverdrach nao Joe Biden.

;3 november
Bie presidentsverkezinge in de Vereinigde Sjtaote wintj d'n Democratische kandidaat Joe Biden van zienen taegesjtenjer, de zittende presidentj Donald Trump. D'n oetsjlaag liet dagelank op zich wachte en Trump weigert zie verlees te erkènne.

;11 november
Prins Chalifa bin Salman al-Chalifa, premier van Bahrein saer de ónaafhenkelikheid in 1971, sjtörf op 84-jäörige laeftied.

;9 november
't Parlemènt van Peru zèt de van corruptie besjöldigde presidentj Martín Vizcarra aaf.

;29 oktober
De Arbeierspartie sjors häöre veurmaolige veurzitter Jeremy Corbyn nao e rapport van de Equality and Human Rights Commission wat zier kritisch is euver de rol van antisemitisme in de partie ónger Corbyn zie leiersjap.

;25 oktober
Thomas Oppermann (SPD), vice-veurzitter van de Bóndsdaag, sjtörf op 66-jäörige laeftied bie de opname van 'ne film.

;9 oktober
De Nobelpries veur de Vrei weurt toegekèndj aan 't Waereldveujingsprogram "veur zien insjpanninge veur hónger te bekampe, veur zien biedraag aan de verbaetering van veurwaerde veur vrei in door conflik geraak gebeed en óm 't hanjele es drievende krach achter insjpanninge óm 't gebroek van hónger es waope in oerlog en conflik te veurkómme."

;4 oktober
De bevolking van Nuuj-Caledonië sjtump in e twiede rifferendum opnuuj taege ónaafhenkelikheid van Frankriek.

;29 september
Emir Sabah al-Ahmad al-Jaber al-Sabah van Koeweit sjtörf op 91-jäörige laeftied.

;18 september
De Amerikaanse opperrechter Ruth Bader Ginsburg sjtörf op 87-jäörige laeftied aan dermkanker.

;28 augustus
De Japanse premier Shinzo Abe nump óm gezóndjheidsraejes óntsjlaag.

;21 augustus
De Nederlandse politicus en óngernummer Atzo Nicolaï sjtörf op 60-jäörige laeftied aan de kanker.

;14 augustus
Bart De Wever (N-VA) en Paul Magnette (PS) gaeve hun opdrach es 'preformateurs' aan de keuning trök. 't Is ze neet gelök veur 'n meugelike coalitie te vènje.

;13 augustus
Israël en de Vereinegde Arabische Emiraote kundege aon hun betrèkkinge te normalisere.

;11 augustus
Joe Biden, d'n Democratische kandidaat veur de Presidentsverkezinge, keus zich Kamala Harris es kandidaat-vice-presidentj.

;9 augustus
In Wit-Róslandj waere presidentsverkezinge gehawwe, die de zittende presidentj Aleksandr Loekasjenko mit mie es tachetig percentj hej gewónne. De oppositie en diverse lenj vechte d'n oetsjlaag aan; pelitie en ordedeenste houwe daen opsjtandj hel denaer.

;4 augustus
De Vlaomse politica Ilse Uyttersprot (CD&V) weurt vermaord gevónge.

;24 juli
De Belzje politicus Jan Verroken (CVP) sjtörf op 103-jäörige laeftied.

;17 juli
D'n Amerikaanse politicus en börgerrechteactivis John Lewis sjtörf op 80-jäörige laeftied.

;12 juli
De zittende presidentj van Pole, conservatief-nationalis Andrzej Duda wintj mit 'n miniem miejerheid de Poolse presidentsverkezinge van de liberalere Rafał Trzaskowski.

;1 juli
De euvergroete miejerheid van de Russe sjtump veur 'n nuuj gróndjwèt die ónger mie de presidentj in sjtaot sjtèlt ènjeloes aan de mach te blieve.

;8 juni
Pierre Nkurunziza, d'n oettraejende presidentj van Burundi, sjtörf op 55-jäörige laeftied aan 'nen attak.

;25 mei
Temidde van groete chaos vènje in Suriname parlemèntsverkezinge plaatsj. De VHP van oppositieleier Chan Santokhi pak 20 zetele, dewiel de regerende NDP van presidentj Desi Bouterse zjwaor verluus en op 16 oetkump.

;23 april
Norbert Blüm, veurmalig minister van Sociaal Zake, is op 84-jäörige laeftied gehiemeld.

;30 miert
De Belzjen dokter en politicus  Dirk Van Duppen sjtörf op 63-jäörige laeftied aan de kanker.

;29 miert
De Franse politicus Patrick Devedjian, dae ónger mie minister in de regering van Sarkozy waor, sjtörf op 75-jäörige laeftied aan COVID-19.

;27 miert
Naord-Macedonië kump es dertigste landj bie de NAVO.

;15 miert
In Frankriek vènje lokaal verkezinge plaats. 't Lök LREM, de partie van presidentj Macron, neet óm veut aan de gróndj te kriege.

;25 fibberwarie
Hosni Moebarak, de vreugere presidentj van Egypte, sjtörf op 91-jäörige laeftied.

;19 fibberwarie
De Nederlandse politicus Jos van Kemenade sjtörf op 82-jäörige laeftied.

;8 fibberwarie
In Ierlandj vènje parlemèntsverkezinge plaats. Regeringspartie Fine Gael, oppositieleier Finna Fáil en 't radicaal-nationalistisch Sinn Féin kómme in de ierste exitpolls óngeveer geliek oet.

;5 fibberwarie
De daor Rippeblikeine gedomineerde Senaat sjtump in miejerheid taege aafzètting van presidentj Trump.

;4 fibberwarie
De vreugere Keniaanse presidentj Daniel arap Moi sjtörf op 95-jäörige laeftied.

;10 jannewarie
Sultan Qaboes van Oman sjtörf op 79-jäörige laeftied. Hae haet 't landj vieftig jaor geregeerd en weurt opgevolg door de 65-jäörigen Haitham.

;9 jannewarie
De Nederlandse politicus Rudolf de Korte (VVD) sjtörf op 83-jäörige laeftied.

## 2019
;18 december
;18 december
* 't Hoes van Aafgevaerdigde sjtump veur aafzètting van presidentj Donald Trump. Aanleiing waor de Oekraïne-affair.
* Sjtaotssecretair van Financië Menno Snel (D66) treujt aaf nao 'n affair róndj kènjertoesjlaag.

;12 december
Bie verkezinge veur 't Liegerhoes haolt de Conservatief Partie van de zittende premier Boris Johnson 'n absolute mierderheid van 364 op 650 zetele.

;11 december
De inwoeners van 't eilandj Bougainville keze mit 'n euverweljigende mierderheid van bekans 98% veur ónaafhenkelikheid van Papoea-Nuuj-Guinea. 't Rifferendum is neet bènjend.

;30 oktober
't Amerikaans Hoeg van Aafgevaerdigde erkènt mit 'n groete mierderheid de genocide op de Armeniërs.

;14 oktober
't Perces taege neuge Catalaanse politici die in 2017 e rifferendum oetsjreve en de ónaafhenkelikheid oetrepe waere veroerdeild tot sjtraofe bis dertien jaor.

;11 oktober
De Nobelpries veur de Vrei geit nao d'n Ethiopische premier Abiy Ahmed Ali, óm zien insjpanninge veur vrei mit Eritrea.

;7 oktober
De Nederlandse politica Ella Vogelaar begeit op 69-jäörige laeftied zelfmaord.

;5 oktober
De Nederlandse politicus en óngernummer Henry Keizer sjtörf op 58-jäörige laeftied.

;2 oktober
* *Belsj*: In Vlaandere weurt de regering-Jambon beëidig. Ze sjteunt op 'n coalitie van N-VA, Open Vld en CD&V.

;29 september
In Oesteriek zeen parlemèntsverkezinge. De rechspopulistische FPÖ verluus henjig, de ÖVP blief de groetste.

;26 september
De gewaeze Franse presidentj Jacques Chirac sjtörf op 86-jäörige laeftied.

;24 september
De Britsen Hoeggerichshaof verklaort 't opsjorte van 't Parlemènt daor premier Boris Johnson óngeljig.

;19 september
Zine El Abendine Ben Ali, de vreugeren dictator van Tunesië, sjtörf op 83-jäörige laeftied.

;17 september
In Israël zeen veur d'n twiede kier in e jaor parlemèntsverkezinge, naodet de ierste neet tot de vörming van 'n regering leide.

;13 september
In Wallonië weurt de regering-Di Rupo beëidig, die sjteunt op 'n coalitie van PS, MR en Ecolo.

;11 september
B.J. Habibie, presidentj van Indonesië van 1998 bis 1999, sjtörf op 83-jäörige laeftied.

;6 september
Robert Mugabe, de vreugere presidentj van Zimbabwe, sjtörf op 95-jäörige laeftied.

;5 september
In Italië weurt 't links kabinèt-Conte II ingezjwaore.

;4 september
't Brits Liegerhoes nump 'n wèt aan die 'ne Brexit zónger akkaord verbeujt. Ouch sjtump ze taege nuuj verkezinge. Allebei zeen dit zjwaor naerlage veur premier Boris Johnson.

;28 augustus
Premier Boris Johnson liet keuningin Elizabeth II 't Liegerhoes sjorse tot 14 oktober. Dit zal de meugelikhede veur 't Parlemènt óm get aan 'ne Brexit te doon sjterk vermènjere.

;20 augustus
Nao waeke van regeringscrisis beujt d'n Italiaanse premier Giuseppe Conte zien óntsjlaag aan. Hae lègk de sjöld van de crisis bie de extreemrechse Lega Nord.

;23 juli
Boris Johnson weurt verkaoze tot leier van de Conservatief Partie en zal zodaonde Theresa May es premier opvolge.

;21 juli
Bei verkezinge in de Oekraïne weëd de nui partei Sluha Narodu (Bedeende van 't Volk) van prizzedentskandidaat Zelensky de groeëtste.

;23 juni
Bie herverkezing wintj obbenuujts de oppositiekandidaat Ekrem İmamoğlu 't börgemeistersjap van Istanbul. De AK-partie van presidentj Erdoğan hauw op hersjtumming aangedrónge.

;16 juni
In Bilze weurt opnuuj gesjtump veur de gemeinteraod naodet de verkezinge van oktober veurig jaor óngeljig zeen verklaord. Vlaams Belang is de groete winner.

;12 juni
De gewaeze sjtaotssecretair en veurzitter van de Senaat Armand De Decker sjtörf op 70-jäörige laeftied.

;3 juni
CDU-politicus Walter Lübcke weurt vermaord, dènkelik daor 'nen extreemrechsen activis.

;26 mei
* In de mieste EU-lenj zeen Europese verkezinge. De rechs-populiste en greune winne euver 't algemein. Nederlandj, wat op 23 mei al haet gesjtump, is hie-op 'n oetzunjering.
* Op 't Belsj waere ouch gewesteleke en federaal verkezinge gehauwe. In Vlaondere is 'ne mónsterwins veur 't rechs-populistisch Vlaams Belang, dewiel Wallonië zjus verlinks en de marxistische PTB henjig deit greuje.

;24 mei
Premier Theresa May kunjig häör aafsjeid per 7 juni as. aan. 't Is häör neet gelök häör veurnaamste taak, 't in gooj baone veure van de Brexit, tot e good èndj te bringe.

;23 mei
De parlemèntsverkezinge in India zeen gewónne door de partie van de zittende premier Narendra Modi.

;21 mei
Sjtaotssikkertair Mark Harbers van Justitie treujt aaf nao e sjendal róndj e misleiend rapport.

;1 mei
Einen daag nao d'n troensaafsjtandj van ziene vaajer weurt kroenprins Naruhito tot keizer van Japan gekroendj. De naam van ziene regeertied weurt *Reiwa*.

;28 april
Bie parlemèntsverkezinge in Sjpanje weurt de sociaaldemocratische PSOE de groetste partie.

;23 april
De Nederlandse politicus Johan Witteveen (VVD), ex-minister van Financië en ex-veurzitter van 't IMF, sjtörf op 97-jäörige laeftied.

;21 april
Volodymyr Zelenski wintj de presidentsverkezinge in de Oekraïne. Volgens exitpolls haet hae in de twiede runj zoeget 73,2% van de sjtumme gehaold.

;14 april
De Sociaaldemocratische Partie wintj de Finse parlemèntsverkezinge, èng veur de rechspopulistische Finnepartie.

;11 april
De EU gief 't Vereinig Keuninkriek bis 31 oktober d'n tied veur de Brexit.

;9 april
De zittende premier Benjamin Netanyahu wintj de verkezinge in Israël. Zien Likoedpartie krieg zjus get mie sjtumme es de Blauwwitte Partie van Benny Gantz.

;30 miert
Bie presidentjsverkezinge in Sjlowakieë weurt de linkse Zuzana Čaputová tot presidentj gekoze. Zie weurt de ierste vrouw in 't landj die dat amb bekleit.

;22 miert
De Nederlandse politicus Frans Andriessen sjtörf op 89-jäörige laeftied.

;20 miert
* *Nederlandj*: Bie de verkezinge veur de Provinciaal Sjtaote en de watersjappe is 't rechspopulistisch FvD de groete winner.

;28 fibberwarie
Ralf Krewinkel sjtap óp es burgemeester va Heële noadat bekaand weëd dat heë vuur 't burgemeestersjap va Kirkroa hat gesolliciteëd.

;2 fibberwarie
Róslandj sjort 't INF-verdraag op, naodet de VS gister aankóndigde 'tzelfde te doon.

;15 jannewarie
't Door premier Theresa May veurgesjtèld Brexit-akkaord tösje 't Vereinig Keuninkriek en de Europese Unie weurt in 't Liegerhoes mit 202 taege 432 sjtumme verwórpe.

## 2018
;30 december
In Congo-Kinshasa zeen presidentsverkezinge. D'n oetsjlaag is de daag dao-op óngerwerp van groete controverse.

;22 december
De Britse politicus en diplomaat Paddy Ashdown sjtörf op 77-jäörige laeftied aan blaoskanker.

;18 december
Naodet 't Charles Michel neet lök óm 'n gedoogcoalitie te vènje in 't parlemènt, deent hae zien óntsjlaag in bie de Keuning. Hiemit weurt de regering-Michel II nao teen daag demissionair. Vervreugde verkezinge waere neet gepland.

;15 december
Politicus Philippe Moureaux (PS) sjtörf op 79-jäörige laeftied.

;13 december
Sjpikkelantj en politicus Jean-Pierre Van Rossem sjtörf op 73-jäörige laeftied.

;10 december
De regeringe van 164 lenj numme in Marrakech 't VN-Migratiepak aan.

;8 december
De N-VA verliet de regering-Michel I nao 'n waek van ónènsigheid euver 't VN-Migratiepak. De regering geit wiejer mit 'n mènjerheidscoalitie.

;7 december
Annegret Kramp-Karrenbauer volg Angela Merkel op es partieleister van de CDU.

;4 december
Premier Charles Michel besjlut óm 't VN-Migratiepak te teikene. Dit is taege de zin van de regeringspartie N-VA, die al haet gedreig de regering te doon valle.

;30 november
George H.W. Bush, d'n 41e presidentj van de Vereinigde Sjtaote, sjtörf op 94-jäörige laeftied.

;21 november
Inwoeners van 37 gemeintes keze in 't kader vanne fusering op 1 jannewari 2019 'ne nuje raod. Ein van die nuuj gemeintes is Baekdale, die zal óntsjtaon oete hujige gemeintes Nut, Óngerbenk en Sjènne. 't CDA is dao de groetste partie. 

;10 november
In Zelzate (provincie Oes-Vlaandere) sjlete sp.a en PVDA e besjtuursakkaord. 't Weurt d'n ierste kier dat de extreemlinkse PVDA in 'n Belzje gemeinte geit mitbesjikke.

;29 oktober
Angela Merkel kunjig aan aaf te trejje es veurzitster van 't CDU en zich in 2021 neet mie verkeesbaar te sjtèlle.

;28 oktober
D'n extreemrechse kandidaat Jair Bolsonaro wintj de twiede runj van de Braziliaanse presidentsverkezinge. Hae krieg 55,1% van de geljige sjtumme, taegeneuver 44,1% veur zienen opponentj Fernando Haddad.

;20 oktober
* Wim Kok, vakbóndjsman, politicus en premier van twie kabinètte, sjtörf op 80-jäörige laeftied.
* 700.000 luuj demonstrere in Lonje taege de aankómmende Brexit en veur e nuuj rifferendum hie-euver.

;14 oktober
Op 't Belsj weurt gesjtump veur de gemeinte- en provincieraod. Groete versjuvinge blieve lenjelik gezeen oet, al verluus sp.a sjterk en geit de wins gooddeils nao Groen. In Limburg blief CD&V de groetste.

;9 oktober
Rob Jetten weurt verkaore tot fractieveurzitter van D66. Hae volg Alexander Pechtold op, dae drie daag ieder bekèndj maakde dat hae aaftraoj.

;7 oktober
* In de Braziliaanse presidentsverkezinge haolt d'n extreemrechse kandidaat Jair Bolsonaro zoeget 46% van de sjtumme. Ziene veurnaamsten oppenentj Fernando Haddad haolt 29%. De twie runj is op 28 oktober.
* Sjtaotelid Willem Dierks (PVV) sjtörf op 63-jäörige laeftied.

;5 oktober
De Nobelpries veur de Vrei weurt toegekèndj aan Denis Mukwege en Nadia Murad "veur häör insjpanninge óm 'n èndj te make aan 't gebroek van seksueel geweld as waope in oorlog en gewaopend conflik."

;21 september
Trần Đại Quang, de zittende presidentj van Vietnam, sjtörf op 61-jäörige laeftied.

;9 september
Bie parlemèntsverkezinge in Zjwaede wintj de rechs-populistische Sverigedemokraterna henjig; de Sociaal-democratische partie liekentj aevel toch de groetste te blieve.
* *Sjport*: De Serviër Novak Djokovic wintj de US Open bie de mansluuj daor in drie sets (6-3, 7-6 (7-4), 6-3) van Juan Martín del Potro te winne.

;25 augustus
D'n Amerikaanse senator en vreugere presindentskandidaat John McCain sjtörf op 81-jäörige laeftied.

;18 augustus
De Ghanesen diplomaat Kofi Annan, secretair-ginneraal van de Vereinigde Naties tösje 1997 en 2006, sjtörf op 80-jäörige laeftied.

;9 juli
Twie Britse ministers, David Davis en Boris Johnson, numme óntsjlaag oet ónvrei euver de 'weike Brexit', dae premier Theresa May veursjteit.

;27 juni
De Lommelse sjepe Anick Berghmans weurt in verdènking gesjtèld van benjvörming en deefstal mit braak. Zie en häöre vrundj zouwe betrokke zeen bie plofkrake.

;25 juni
De zittende presidentj Erdoğan wintj mit 'n absolute mierderheid de Törkse verkezinge. Zien AK-partie haet 42,5% vanne sjtumme behaold. 

;19 juni
De VS trèkke zich truuk oet de VN-minsjerechteraod. 

;31 mei
Italië krieg esnog e kabinet besjtaond oete Viefsjterrebewaeging en Lega Nord.
* *Economie*: D'n Amerikaanse presidentj Donald Trump veurt heffinge in op sjtaal en aluminium oete Europese Unie.

;27 mei
Naodet d'n Italiaanse presidentj Sergio Mattarella weigert d'n econoom Paolo Savona es minister van Financië te acceptere, brik óngerhanjelaer Giuseppe Conte de vörming van 'n regering mit Lega Nord en de Viefsjterrebewaeging aaf. Hie-op sjrief Mattarella nuuj verkezinge oet en formeert hae 'n technocratische regering mit Carlo Cottarelli es premier. 

;14 mei
Presidentj Donald Trump verplaatsj de Amerikaanse ambassaad in Israël van Tel Aviv nao Jeruzalem. Dees verplatsjing is henjig controversieel, ómdet Jeruzalem volgens 't internationaal rech neet gans bie Israël huurt. Bie proteste oppe grens tösje de Gazasjtrook en Israël kómme 58 Palestiene óm 't laeve, mier es 2.700 zien gewóndj geraak.

;8 mei
Presidentj Donald Trump zaet de nucleairen deal mit Iran op.

;27 april
De leijers van Naord- en Zuud-Korea óntmoete einanger inne gedemilitariseerde zone en zègke te sjtraeve nao e vraejesverdraag, det de Koreaanse Krieg formeel mót beëindige.

;9 april
D'n Hongaarse premier Viktor Orbán wintj mèt 'n ruum mierderheid de parlementsverkezinge. 

;26 miert
Ex-verzatsheld en ex-politicus Johan van Hulst (CHU, CDA) sjtörf op 107-jäörige laeftied.

;25 miert
Ex-regiopresidentj van Catalonië Carles Puigdemont is opgepak in Duutsjlandj. Zien arrestatie veroerzaak väöl ophöf inne Catalaanse sjtaej.

;21 miert
In Nederlandj weurt gesjtump veur de gemeinteraodsverkezinge en 't raodgaevend referendum euver de zoegeneumde sjleipwèt. Euver 't algemein verlere de PvdA, D66 en de SP sjterk. GroenLinks en DENK behaole väöl sjtumme in de groete sjtaej inne Randsjtad en de PVV deit veur 't iers op groeter sjaol mèt. In Nederlands Limburg winne veural de lokaal partieje, 't CDA aevel veural in 't naorde en in 'n aantal Zuud-Limburgse gemeintes. 'n Klein mierderheid van 49,5% waor taege de sjleipwèt.

;17 miert
De zittende president Vladimir Poetin wint de Róssische verkezinge. Hae zouw 76,5% van de sjtumme höbbe behaold, 't bèste rizzeltaat oets.

;16 miert
Emile Roemer weurt beëdig es waornummend börgemeister van Haerle. Daomit is hae de ierste SP-börgemeister in Nederlandj.

;4 miert
* In Italië weurt gesjtump. De rechse Viefsjtarebewaeging en Lega höbbe de meiste sjtumme behaold.
* Leje van de SPD sjtumme veur 'n nuuj coalitie mit de CDU.
* In Zjwitserlandj sjtump me veur 't behaud van 't kiek- en luustergeld.

;14 fibberwarie
* Aad-premier Ruud Lubbers (CDA) sjtörf op 78-jäörige laeftied.
* Jacob Zuma trejt ónger zjwaoren drök aaf es presidentj van Zuud-Afrika.

;13 fibberwarie
* Minister Halbe Zijlstra (VVD) van Boetelandse Zake trejt aaf naodat hae bliek te höbbe gelaoge euver 'n óntmoting mit de Russische presidentj Vladimir Poetin.
* Mit 'n klein minderheid weurt in de Ierste Kamer veur de donorwèt van kamerlid Pia Dijkstra (D66) gesjtump. Me mót noe oetdrökkelik aangaeve det me gein donor wil weure, angers weurt me automatisch geregistreerd es donor.

## 2017
;21 december
In Catalonië winne de separatistische partieje de vervreugde regionaal verkezinge.

;16 december
* In Oesteriek zölle de conservatief ÖVP en de rechse FPÖ 'n nuuj coalitie vörme onger de leiing van Sebastian Kurz.  
* Aad-politicus Frans van der Spek vanne Pacifistisch Socialistische Partij (PSP) is op 93-jäörige laeftied euverleje.

;8 december
Minister van Binnelandjse Zake Kajsa Ollongren zet 'n sjtreep door de herindeiling vanne gemeintes Haerle en Landjgraaf.

;6 december
D'n Amerikaanse president Donald Trump erkèntj Jeruzalem es óngedeilde huidsjtad van Israel. Dit leide tot groete proteste inne Arabische waereld.

;21 november
Robert Mugabe nump óntsjlaag as presidentj van Zimbabwe en dreug de mach euver aan de kort geleie óntsjlage vice-presidentj Emmerson Mnangagwa.

;27 oktober
't Parlemèntj van Catalonië reup de ónaafhenkelikheid oet. Daenzelfden daag sjteit de Sjpaanse senaat de lenjelike regering toe óm Catolonië ónger curateel te sjtèlle.

;26 oktober
't Kabinèt-Rutte III weurt beëidig.

;19 oktober
De Sjpaanse regering van Mariano Rajoy pas artikel 155 van de gróndjwèt toe óm Catalonië zien autonomie aaf te pakke. De Catalaanse regiopremier Carles Puigdemont dreig hie-op einziejig de ónaafhenkelikheid oet te rope.

;18 oktober
In China begèntj 't Neugeteende Congrès van de Communistische Partie. Westerse waornummers verwachte dat presidentj Xi Jiping zien mach zal wille vergroete.

;13 oktober
De ministerraod geit akkoord mitte sameveuging van de gemeintes Haerle en Landjgraaf.

;10 oktober
VVD, CDA, D66 en ChristenUnie prizzentere e regeerakkaord, wat de waeg vriemaak veur e kabinèt-Rutte III.

;6 oktober
De Nobelpries veur de vrae weurt toegekèndj aan de Internationaal Campagne tot Aafsjaffing van Kernwaopes.

;5 oktober
Politicus Eberhard van der Laan (PvdA) sjtörf op 62-jäörige laeftied aan lóngkanker.

;3 oktober
Jeanine Hennis-Plaschaert (VVD) trejt aaf es minister van Defensie nao diverse sjandale op häör ministerie. Staotssecretair Klaas Dijkhoff nump häör functie waor.

;1 oktober
De Regioregering van Catalonië hilt e rifferendum euver de aafsjeiing van Sjpanje. De Sjpaanse regering blokkeert dit en perbeert mit väöl pelissiegeweld de sjtumming te veurkómme. Bie confrontaties tösse de Sjpaanse pelissie en Catalaanse separatiste raakde volges de lokaal regering 844 luuj gewóndj, waovan twie ernsjtig. Get mier es twie miljoen van de vief miljoen keesgerechtigde in Catalonië höbbe gesjtumd; daovan zouw 90 procent veur ónaafhenkelikheid zien.

;25 september
De regering van Iraaks Koerdistan hilt e rifferendum euver ónaafhenkelikheid.

;24 september
In Duutsjlandj vinje de bóndjsdaagverkezinge plaatsj. De CDU van Angela Merkel blief mit 33,0% vanne sjtumme de groetste en de SPD blief mit 20,5% de twiede. Bei partieje verleze aevel volges de letste oetsjlaeg respectievelik roem 8 en roem 5 procent ten opzichte van 2013. Winnaersj zien de liberaal FDP en 't AfD, die 10,7% en 12,6% van de sjtumme höbbe behaold. Zie wónne respectievelik óngevaer 5 en roem 7 procent ten opzichte van 2013. Daomit höbbe ze de keesdurpel gehaold en daodoor zien ze noe ouch vertaegewoordig innen Duutsjen Bóndjsdaag.

;1 september
D'n Hoeggerichshaof van Kenia verklaort de verkezinge van 8 augustus jl. óngeljig. De zittende, herkaoze presidentj Uhuru Kenyatta accepteert dees oetsjpraok.

;7 juli
* In de Duutsje sjtad Hamburg geit de nuuj G20-top van sjtart, ónger leijing van bondskanseleer Angela Merkel. In de sjtad waert heftig gedemonstreerd, veural door extreem-linkse demonstrante. Väöl winkels en geboewer woorte geplunjerd en besjaedig. 476 pelissie-agente rake gewóndj en veerhónjerd luuj woorte gearresteerd. Ouch linkse media berichte euver gewónje ónger de demonstrantie, mer wieväöl is nog neet dudelik.
* 't Limburgs Parlement sjtömt euver de veurgenaome fusie tösse de gemeintes Haerle en Landjgraaf.

;19 juni
De christendemocratische CDH trèk zich trök oet de regeringe van Wallonië en Brussel nao diverse sjendale bie de socialistische PS.

;17 juni
De Nederlandse politicus Henk van Rossum (SGP) sjtörf op 97-jäörige laeftied.

;16 juni
Helmut Kohl, bóndjskanseler van Duutsjlandj tösje 1982 en 1998, sjtörf op 87-jäörige laeftied.

;9 juni
't Japans Hoegerhoes geit akkoord mit 't aaftreije van d'n hujige keizer Akihito. Ziene zoen Naruhito weurt nao verwachting d'n opvolger.

;8 juni
* Yvan Mayeur, börgemeister van Brussel, sjtap op nao e sjendal euver zelfverrieking.
* James Comey, de vreugeren directeur van de FBI, getuug veur de Senaat euver inminging van Róslandj in de Amerikaanse politiek.
* In 't Vereinig Keuninkriek zien vervreugde verkezinge veur 't Liegerhoes. De conservatieve höbbe gein absolute mierderheid mier, meh nog wel 'n relatief mierderheid.

;5 juni
Diverse Arabische lenj verbreke hun benj mit Qatar ómdat dit landj terroristische gróppe zouw óngersjteune en benj zouw óngerhauwe mit Iran.

;29 mei
De Panamesen aad-dictator Manuel Noriega sjtörf op 83-jäörige laeftied.

;19 mei
Hassan Rouhani weurt herkaoze tot presidentj van Iran.

;14 mei
De CDU wintj de Landtagswahlen van Noordrien-Wesfale mit 34% van de sjtumme.

;7 mei
In de twiede runj van de Franse presidentsverkezinge versjleit Emmanuel Macron zien rivaol Marine Le Pen. Macron krieg mie as 60% van de sjtumme.

;23 april
In Frankriek weurt de ierste runj van de presidentsverkezinge gehawwe. De centrumlinksen Emmanuel Macron en de extreemrechse Marine Le Pen gaon door nao de twiede runj.

;18 april
De Britse premier Theresa May kóndig aan det op 8 juni dit jaor nuje vervreugde verkezinge zölle weure gehaje, mits de hie-euver ingedeende motie weurt aangenaome.

;16 april
**Zuud-Europa*: In Turkieë sjtump de bevólking in e referendum veur achtien wieziginge in de Gróndjwet, waomit de president Erdoğan mier mach krieg. 't Goof 'n mierderheid van 51%. 

;24 miert
Hosni Moebarak, wies 2011 de president van Egypte, weurt vriegelaote oet de gevangenis in Cairo.

;15 miert
Me hilt verkezinge veur de Twiede Kamer. De VVD weurt vaeroet de groetste, de PVV wit neet de ieder verwachde wins te haole. De PvdA raak driekwart van zien zaetele kwiet.

;11 miert
Naodat de Törkse ministers van Boetelandjse Zake Çavușoğlu en Familiezake, Kaya, d'n toegank weurt geweigerd, stèlt Turkije economische sancties in taege Nederlandj.

;10 miert
't Zuud-Koreaans hoeggerechshof bepaalt det president Park Geun-Hye aafgezet mót weure. Häör weurt fraude en machsmisbroek ten laste geleg.

;13 fibberwarie
Óp 'n lóchhave in Maleisië weurt Kim Jong-Nam, d'n haafbroor van de Naord-Koreaanse leider Kim Jong-Un, vermaord. Twie vrouwluuj en 'ne man woorte ópgepak.

;12 fibberwarie
Bundestagleje en vertaegewoordigers van Landtage verkeze SPD-politicus Frank-Walter Steinmeier es nujen bóndspresident van Duutsjlandj. Hae vólg CDU-politica Joachim Gauck óp, dae óp 18 miert 2012 beëidig woort.

;30 jannewarie
Marokko trejt nao 33 jaor weer toe tot de Afrikaanse Unie.

;26 jannewarie
Minister van Veiligheid en Justitie Ard van der Steur (VVD) maak zien aaftraeje bekind tiedes e Kamerdebat euver zien hanjele es lid van de Twiede Kamer inzake d'n "Teeven-deal".

;20 jannewarie
Op 't Capitool in Washington D.C. weurt Donald Trump geïnaugureerd es 45e president van de Vereinigde Sjtaote van Amerika.

;19 jannewarie
De armee van Senegal vilt Gambia binne naodat d'n awwe presidentj Yahyah Jammeh weigert zie verlees te erkènne. Op dezelfden dag weurt de nuje presidentj Adama Barrow op Senegalees gebeed beëidig.

;8 jannewarie
Ali Rafsanjani, de vreugere presidentj van Iran, sjtörf op 82-jäörige laeftied.

;7 jannewarie
* De vreugere Portugese premier en presidentj Mario Soares sjtörf op 92-jäörige laeftied.
* Op bevel van d'n Törkse president Recep Tayyip Erdoğan weure 8.400 ambtenare óntsjlage.

;4 jannewarie
De veurmalige premier van Kosovo, Ramush Haradinaj, weurt door de Franse pelissie opgepak op 't vleegveldj Basel-Mulhouse waeges de aan höm ten laste gelègde aorlogsmisdade in de Kosovo-aorlog taege Serviërs. Hae woort ouch in 2008 en 2012 opgepak, mer woort sjnel vriegesjpraoke waeges 't óntbraeke van bewies. De Kosovaarse regiering haet 't Servisch arrestatiebevel sjerp veroerdeild.

## 2016
;19 december
De Róssischen diplomaat en ambassadeur Andrei Karlov woort tiedes zien bezeuk aan 'n fototentoonsjtelling in de Turkse hoofsjtad Ankara doedgesjote.

;9 december
Geert Wilders weurt sjöljig verklaord aan groopsbeleidiging en aanzètte tot discriminatie, meh ónvèngk geine sjtraof.

;8 december
D'n Amerikaansen astronaut en politicus John Glenn sjtörf op 95-jäörige laeftied.

;27 november
François Fillon weurt verkaoze tot presidentjskandidaat veur de centrumrechse Les Républicains. Hae versjleit taegekandidate Alain Juppé en Nikolas Sarkozy, dae neet daor de ierste runj waor gekómme.

;25 november
De Cubaanse leijer Fidel Castro sjtörf op 90-jäörige laeftied.

;8 november
De Rippublikeinse kandidaat Donald Trump weurt tot presidentj van de Vereinigde Sjtaote gekoze, baove zien Democratische rivaal Hillary Clinton.

;13 oktober
Keuning Bhumibol van Thailandj, mit 'n regering van zevetig jaor de langs zittende vaors op de waereld, sjtörf op 88-jäörige laeftied.

;7 oktober
De Nobelpries veur de Vrei geit nao de Colombiaanse president Juan Manuel Santos "óm zien doelmatige insjpanninge de mie as vieftig jaor doerende börgerkreeg in zie landj te beènjige, 'ne kreeg dae minstes 220.000 Colombiane 't laeve haet gekos en bekans 6 miljoen luuj haet verdraeve."

;28 september
Shimon Peres, de gewaeze presidentj van Israel, sjtörf op 93-jäörige laeftied.

;8 september
Hilde Claes trejt aaf en börgemeister van Hasselt, nao haevige kritiek oet häör partie op meugelike belangeversjtrèngeling. Nadya Vananroye volg häör op.

;2 september
Islam Karimov, presidentj en dictator van Oezbekistan saer de ónaafhenkelikheid van 't landj in 1991, sjtörf op 78-jäörige laeftied.

;31 augustus
Dilma Rousseff, ieder dit jaor al gesjors, weurt door de Braziliaanse Senaat mit 61 taege 20 sjtumme definitief aafgezat as presidentj van Brazilië.

;8 augustus
Keizer Akihito van Japan gief aan te wille aaftrejje. Hieveur zouw de wèt mótte waere aangepas; de verwachting is det de regering det ouch geit doon.

;27 juli
De Nederlandse politicus Piet de Jong, premier van 1967 tot 1971, sjtörf op 101-jäörige laeftied.

;13 juli
Theresa May vervèngk David Cameron as premier van 't Vereinig Keuninkriek. Ze krieg dees functie naodat Cameron opsjtap en anger kandidate veur de geplande partieverkezing aafhaoke.

;23 juni
In 't Vereinig Keuninkriek ènjig e rifferendum gehawwe euver de vraog o'f t landj de EU mót verlaore mit 'n klein euverwinning (51,7%) veur 't jao-kamp. De mörge tenao kunjig premier David Cameron zien aaftrejje aan.

;16 juni
't Labour-parlemèntslid Jo Cox weurt op sjtraot vermaord mit nao 't zich aanzuut e politiek motief.

;22 mei
* D'n Afghaanse geheimen deens melt d'n doed van mullah Achtar Mansoer, veurman van de Taliban.
* De links-liberaal Alexander Van der Bellen weurt mit 50,3% van de sjtumme tot presidentj van Oesteriek gekoze en versjleit daomit d'n extreemrechse Manuel Hofer. 't Versjil is zoe klein, dat pas d'n daag dao-op de winner bekèndj raak.

;12 mei
De Braziliaanse senaat sjtump nao 'n marathonzitting veur aafzètting van presidentj Dilma Rousseff. Zie weurt hiemit veur zès maond gesuspendeerd in aafwachting van de wiejer proceduur.

;6 mei
Sadiq Khan weurt per rifferendum verkaoze tot de nujeg börgemeister van Lonje. Hae is d'n ierste Pakistaan en d'n ierste moslim op dees positie en volg Boris Johnson op.

;29 april
De Vlaamse minister Annemie Turtelboom (Open Vld) trejt aaf nao daorgaonde controvers róndj de zoegenaamde *Turteltaks*.

;6 april
Bie e rifferendum over 'n associatieverdraag tösje de EU en Oekraïne sjtump 61,1% taege en 38,1% veur bie  n opkóms van 32,2%.

;20 miert
Presidentj Barack Obama begintj aan e driedaags sjtaotsbezeuk in Cuba. Hae is d'n iersten Amerikaanse presidentj dae dat deit saer de revolutie van 1959.

;18 miert
't Perces taege Geert Wilders óm zien oetspraoke bie de gemeinteraodsverkezinge van 2014 begint.

;23 fibberwarie
De gemeintes Miëve-Roj en Glabbek kunjige fusieplanne aan. Dees fusie zouw op 1 jannewarie 2019 zie besjlaag mótte kriege.

;16 fibberwarie
D'n Egyptischen diplomaat Boetros Boetros-Ghali sjtörf op 93-jäörige laeftied.

;13 jannewarie
Khadija Arib (PvdA) weurt verkoze tot veurzitter van de Twiede Kamer. Ze volg de aafgetrejje Anouschka van Miltenburg (VVD) op.

## 2015
;20 december
Bie parlemèntsverkezinge in Sjpanje verluus de regerende Volkspartie (PP); 't landj krieg veur 't iers saer de inveuring van de democratie e parlemènt zónger absolute mierderheid.

;13 december
In de twiede runj van de Franse regioverkezinge lök 't 't Front National, óndanks gooj rizzeltate ein waek ieder, neet óm örges de mierderheid te behaole.

;12 december
Anouschka van Miltenburg (VVD) trit aaf es veurzitster van de Twiede Kamer, nao e sjandaal róndj Fred Teeven.

;12 november
De Twiede Kamer geit 'n óngerzeuk insjtèlle nao e laek oet de kemissie veur Inlichtinge- en Veiligheidsdeenste ('kemissie-Sjtiekem').

;10 november
D'n Duutsje politicus Helmut Schmidt sjtörf op 96-jäörige laeftied.

;8 november
In Burma vènje parlemèntsverkezinge plaats.

;1 november
In Turkieë haolt de AK-Partie van presidèntj Erdoğan 'n absolute mierderheid. Internationaal waornummers sjpraeke van ónierlike verkezinge mit väöl mediacensuur en intimidatie.

;22 oktober
Veurmaolig Kamerlid Willem Aantjes (ARP, CDA) sjtörf op 92-jäörige laeftied.

;4 oktober
Job de Ruiter (CDA), minister van zjustitie in 't kabinèt-Van Agt I en van defensie in 't kabinèt-Lubbers I, sjtörf op 85-jäörige laeftied.

;21 september
Generaal Gilbert Diendéré gief de coup in Burkina Faso op nao diplomatieken drök en de dreiging van 'ne börgerkreeg.

;20 september
Bie nuuj verkezinge in Grekelandj blief de Syriza-partie van premier Alexis Tsipras de groetste.

;18 juni
De centrumrechse oppositie in Daenemarke wèntj èng de parlemèntsverkezinge van 't regerend centrumlinks blok.

;7 juni
Bie de parlemèntsverkezinge in Turkieë verluus de AK-partie van presidentj Recep Tayyip Erdoğan de absolute mierderheid. Dit kump veural daordet de HDP de keesdörpel haolt.

;25 mei
* Bie de verkezinge in Suriname haolt de NDP van presidentj Desi Bouterse de mierderheid.
* Andrzej Duda wèntj de Paolse prizzedentsverkezinge van de zittende presidentj Bronislaw Komorowski. Allebei de kandidate zeen conservatief; Duda aevel nog get mier as Komorowski.
* Bie lokaal en regionaal verkezinge in Sjpanje verluus de regerende Volkspartie sjterk, te gunste van veural nuuj partieë.

;22 mei
In e rifferendum sjtump de mierderheid van de Ierse bevolking veur inveuring van 't homohoewelik.

;13 mei
In Burundi vèntj 'n mislökde sjtaotsgreep plaatstaege presidèntj Pierre Nkuruziza. De presidentj haet zich ónlangs kandidaat gesjtèld veur 'n nuuj verkezing, volgens väöl luuj taege de wèt.

;7 mei
Bie de verkezinge veur 't Liegerhoes haolt de regerende Conservatief Partie van premier David Cameron nog wins. De Arbeierspartie van Ed Milliband verluus taege de verwachting in, en de anti-Europees UKIP brik neet daor. De SNP haolt bekans alle zetele in Sjotlandj.

;5 mei
D'n arabis en europarlemintariër Hans Jansen (PVV) sjtörf op 72-jäörige laeftied aan e harre-imfark.

;23 april
De Mestreechse raod dreug Annemarie Penn (partijloes) veur es börgemeister vaan Mestreech. Ze moot Onno Hoes goon opvolge; nao verwachting weurt ze in juli geïnstalleerd.

;11 april
Barack Obama en Raúl Castro óntmote zich op de Pan-Amerikaansen Top. Dit is de ierste formeel recontre tösje de leiers van de Vereinigde Sjtaote en Cuba saer de Cubaanse Rivvolutie van 1959.

;2 april
* Steve Stevaert verdrink zich in 't Albertkenaal naodat hae in opsjpraak is geraak daor 'n verkrachtingszaak.
* Jos van Rey weurt, ómdat hae 'n anger partie is begós, oet de VVD gezat.

;28 miert
De presidentsverkezinge in Nigeria waere gewonne daor Muhammadu Buhari, dae de zittende presidentj Goodluck Jonathan versjleit. Hiemit is 't veur 't iers in de historie van 't landj dat e democratisch gekoze sjtaotshoof door 'n anger democratisch gekoze sjtaotshoof weurt opgevolg.

;23 miert
* Lee Kuan Yew, d'n ierste premier van Singapore en arsjitek van de veur dees sjtadssjtaot typische sjtreng regelgaeving, sjtörf op 91-jäörige laeftied.
* Naodat minister Ivo Opstelten en sjtaotssecretair Fred Teeven van Justitie zeen opgesjtap, waere ze vervange daor respectievelik Ard van der Steur en Klaas Fijkhoff.

;18 miert
Bie de verkezinge veur de Provinciaal Sjtaote verlere de regerinspartieje (in 't bezunjer de PvdA); wins gief 't veur ónger mie de SP en D66. Ouch de Volkspartij Limburg van Jos van Rey wèt 'ne zetel te bemechtige in Limbörg.

;17 miert
Bie de parlemèntsverkezinge in Israël wènne de rechse partieje, in 't bezunder de Likoedpartiej van de zittende premier Benjamin Netanyahu.

;27 fibberwarie
* Boris Nemtsov, 'ne veurnamen oppositieleier in Ruslandj, weurt in Moskou vermaord. Algemein waere politieke motieve aangenome; in de westerse waereld geit me oet van 'n opdrach vanoet de regering.
* Mark Verheijen trejt trök as Kamerlid veur de VVD nao sjendale euver corruptie.

;17 fibberwarie
Politica Cathy Ubels, fractieveurzitter (en ènsig Kamerlid) veur de EVP tösse 1982 en 1986, sjtörf op 86-jäörige laeftied.

;31 jannewarie
D'n Duutsje politicus en ex-presidentj Richard von Weizsacker sjtörf op 94-jäörige laeftied.

;25 jannewarie
De parlèmentsverkezinge in Griekelandj waere gewonne daor de extreemlinkse partie Syriza, die häöre leier Alexis Tsipras direk d'n angeren daag as premier weurt geïnstalleerd.

;22 jannewarie
Keuning Abdoellah bin Abdoelaziz as-Sa'oed van Saoedi-Arabië sjtörf op 90-jäörige laeftied. Hae weurt opgevolg daor zie haufbroor Salman bin Abdoelaziz as-Saoed.

## 2014
[neet gearchiveerd]

## 2013
;12 oktober
Ton Joris oet Postert sjtap oet de CDA-fractie van de Roerdaalse gemeinteraod nao e sjandal euver fysiek geweld op 'ne brónk.

;11 oktober
'n Akkaord van 't kabinèt-Rutte II mit oppositiepartieje D66, ChristenUnie en SGP brik de Rieksbegroeting veur 2014 aope. Dit akkaord waor nujig óm de begroeting ouch in de Ierste Kamer te doon goodkäöre.

;10 oktober
Wilfried Martens, tösje 1979 en 1992 premier van neuge Belzje regeringe, sjtörf op 77-jäörige laeftied.

;22 september
* Bie de verkezinge veur de Bóndjsdaag wintj de CDU/CSU van bóndjskanseleerse Angela Merkel sjterk. Häören hujige coalitiepartner FDP kump aevel neet euver de keesdörpel en de linkse partieje haole same 'n mierderheid; Merkel zal daoróm nao 'n anger coalitie mótte zeuke.
* Bo Xilai, 'ne vreugere functionnair van de Chinese communistische partie, weurt óm corruptie tot laeveslank veroerdeild.

;31 juli
In Zimbabwe weurt de zittende presidentj Robert Mugabe herkaoze; zien partiej haolt daobiej de twiedardemierderheid in 't parlemèntj. Ziene veurnaamsten opponentj Morgan Tsvangirai sjprèk van fraude.

;21 juli
Keuning Albèr II deit aafsjtandj van de regering. Hie-op volg de inhöljiging van de nuje keuning Filip.

;3 juli
* De Egyptische armee zèt presidentj Moehammad Morsi aaf. Wiewel Morsi democratisch gekoze is, waor de aafgeloupe waeke 'nen opsjtandj taege häöm oetgebraoke.
* Keuning Albèr II van 't Belsj kunjig aan per 21 juli aaf te trejje veur ziene zaon prins Filip. Hae deit dat óm gezóndjheidsraejes. Albèr is d'n ierste Belzje keuning dae oet eige bewaeging aaftrejt.

;30 juni
Hissène Habré, de vreugeren dictator van Tsjaad, weurt in Senegal gearresteerd.

;24 juni
Silvio Berlusconi weurt veroerdeild tot 7 jaor gevangenis en iewige oetsjleting van publieke functies. Ómdat hae baove de 70 is, zal hae dae sjtraaf neet mótte oetzitte.

;14 juni
Hassan Rohani weurt tot de nuje presidèntj van Iran gekaoze. Van alle door de geiselike toegelaote kandidate gelt hae as de mies progressieve.

;18 mei
De Remunjse VVD haolt, in aafwachting van 't corruptieóngerzeuk wat nao häöm löp, Jos van Rey vanne keeslies aaf.

;17 mei
Jorge Videla, de vreugeren dictator van Argentinië, sjtörf op 87-jäörige laeftied.

;16 mei
Jean-Marie Dedecker (LDD) verluus nao 'n zitting in de plenair Kamer zien parlemèntair ónsjenbaarheid. Die is häöm aafgenome ómdat hae anger politici haet laote besjpionere.

;6 mei
Giulio Andreotti, de zevevawdige premier van Italië, sjtörf op 94-jäörige laeftied.

;5 mei
Helmin Wiels, leisman van de Curaçaose partie *Pueblo Soberano*, weurt op 't sjtrandj doedgesjote.

;30 april
Keuningin Beatrix abdiceert, womit häöre zaon Willem-Alexander keuning weurt.

;28 april
In Italië weurt 't kabinèt-Letta beëidig. Dit markeert 't èndj van 'n maonjelang politieke impas.

;16 april
't Colleesj van de raod in Meersje vilt nao 'n lang historie van intern ruzinge.

;14 april
De socialis Nicolas Maduro wèntj mit 'n klein mierderheid de presidentsverkezinge in Venezuela. Hae volg ziene gesjtorve partiengenoet Hugo Chavez op.

;8 april
Margaret Thatcher, de vreuger premier van 't Vereinig Keuninkriek, sjtörf op 87-jäörige laeftied.

;4 april
't Limbörgs Symfonieorkes en 't Brabants Orkest gaon fusere tot philharmonie zuidnederland.

;3 april
Dagblad De Limburger publiceert 'ne breef warin de Meersjese politici Luc Volders en John Ummels mèt de dwad waere bedreig.

;5 miert
* De Belzje minister van Financië en vicepremier veur de CD&V Steven Vanackere trejt aaf.
* Hugo Chávez, de zittende president van Venezuela, sjtörf op 58-jäörige laeftied aan kanker.

;25 fibberwarie
Bie verkezinge veur 't Italiaans parlemènt weurt de centrumlinkse partiej van Pier Luigi Bersani de groetste in zoewel 't Hoes van Aafgevaerdigde as de Senaat. Hae zal aevel wel mit anger partieje mótte samewirke óm 'n regering te vörme.

;13 fibberwarie
Pieter Kooijmans, minister van Boetelandse Zakes in 't kabinèt-Lubbers III en minister van Sjtaot, sjtörf op 79-jäörige laeftied.

;2 fibberwarie
't Parlemènt sjtump in mit 't homohoewelik.

;28 jannewarie
Keuningin Beatrix kunjig aan per 30 april aansjtaonde aafsjtandj te doon van häör troen veur häören awdste zaon prins Willem-Alexander.

;22 jannewarie
In Israël zeen verkezinge veur 't parlemènt. De Likudpartie van premier Benjamin Netanyahu verluus sjterk meh blief mit 31 zedele de groetste; de linkse partieje winne get.

;12 jannewarie
Nao politieke veróntwaerdiging euver belastingóntduking door keuningin-wedevrouw Fabiola nump zich de regering veur in de dotaties van 't Keuninklik Hoes te sjnieje.

;9 jannewarie
In Denderleeuw (provincie Oes-Vlaondere) weurt 'ne raodsveurzitter verkoze: Geert Van Cauter (N-VA) krieg de pos mit gedaogsjteun van Vlaams Belang. Dit is 'n óngezeen oetzunjering op 't *[[cordon sanitaire]]* wat óm die partie lik.

;6 jannewarie
De politicus Gerard Helders (CHU), minister van Zakes Euverzie in 't kabinèt-Drees III en de awdste man van Nederlandj, sjtörf op 107-jäörige laeftied.

## 2012
;29 november
Presidentj Mahmoed Abbas van de Palestiense Autoriteit deit e succesvol verzeuk óm Palestina bie de Vereinigde Naties te doon erkinne as woernummerssjtaot.

;6 november
De zittenden Democratische presidentj Barack Obama wintj de verkezinge van ziene Rippeblikeinse rivaal Mitt Romney.

;5 november
't Kabinèt-Rutte II, röstend op 'n mauf coalitie van VVD en PvdA, weurt beëidig.

;29 oktober
Mark Rutte (VVD) en Diederik Samsom (PvdA) prizzentere e regeerakkoord. Normaal gezeen mót op 5 november 't kabinèt-Rutte II zitting gaon numme.

;23 oktober
De ganse VVD sjtap oet 't colleesj van Remunj as reactie op 't óntsjlaag van Jos van Rey. Nog dezelfde dag trejt Ricardo Offermanns, dae as kandidaat-börgemeister van Remunj bie de zaak betrokke waas, trök as börgemeister van Meersje.

;22 oktober
Jos van Rey trejt trök as wèthajer en senator noe me häöm van corruptie verdènk.

;19 oktober
Jos van Rey, wèthajer in Remunj en senator veur de VVD, weurt verheurd op verdènking van corruptie. Ouch duit de politie 'nen inval bie häöm toes.

;15 oktober
Norodom Sihanoek, de gewaeze keuning van Cambodja, sjtörf op 89-jäörige laeftied.

;14 oktober
Op 't Belsj vènje lokaal verkezinge plaats. De N-VA van Bart De Wever kump in Vlaandere henjig op en weurt in väöl gemeintes de groetste partiej, dewiel SP.a, Open VLD en zaeker Vlaams Belang hel verleze. In Wallonië behilt de PS euver 't algemein häör machsbases.

;12 oktober
De Nobelpries veur de Vrei weurt oetgereik aon de Europese Unie "óm de mier as zès decennia van biedrage aan vrei en verzeuning, democratie en minsjerechte in Europa.

;1 oktober
Taege de verwachtinge in en óndanks berichte van irnstige intimidatie wintj de Goegrischen Droum, e verbóndj van oppositiepartieje, de parlemèntsverkezinge in Georgië van de regerende Vereinigde Nationaal Bewaeging van presidentj Michail Saakasjvili.

;29 september
Op Curaçao beneump de gouvernäör 'n interimkabinèt ónger leijing van Betrian; premier Gerrit Schotte van de gevalle regering vech de legitimiteit van dit besjluut aan en sjrpik van 'ne 'sjtaotsgreep'.

;12 september
Bie de verkezinge veur de Twiede Kamer winne de VVD en de PvdA, die mit 41 en 38 zaetele de twie groetste partieje weure. PVV en CDA verlere henjig, de SP blief taege de verwachting geliek.

;21 augustus
De Welzje politicus Guy Spitaels (PS) sjtörf op 80-jäörige laeftied.

;5 augustus
De Belzjen ex-minister Michel Daerden (PS) sjtörf op 62-jäörige laeftied.

;13 juli
De Belzje plenair Kamer sjplit mit 106 sjtumme veur en 42 taege 't keesdistrik Brussel-Halle-Vilvoorde, wat saer 50 jaor e probleem in de Belzje politiek had gevörmp.

;7 juli
In Libië vènje de ierste vriej verkezinge oets plaats. De bevolking sjtump veur e nuuj parlemènt.

;17 juni
Nao de mislökde regeringsvörming waere in Grekelandj obbenuujs parlemèntsverkezinge gehawwe. De Europagezinje partieje lieke hiebie get te winne.

;2 juni
* De Nederlandse sjtaotsman Jan Gmelich Meijling (VVD), sjtaotssecretair van Defensie in 't ierste kabinèt-Kok, sjtörf op 76-jäörige laeftied.
* Hosni Moebarak, ex-presidentj van Egypte, weurt óm zien betrokkeheid bie doejelik geweld taege demonstrante veroerdeild tot laeveslang gevangenis.

;23 mei
In Egypte waere vandaag en mörge de ierste democratische presidentsverkezinge gehauwe. Mohammed Moersi vaan de Moslimbrojersjap zal ze winne.

;18 mei
De Fries Sybrand van Haersma Buma weurt tot liestrèkker van 't CDA gekoze.

;15 mei
Naodat 't de versjillende partieje en presidentj Papoulias neet lök óm 'n regering te vörme, kunjig me in Grekelandj nuuj verkezinge aan.

;6 mei
* Ouch in de twiede runj wintj François Hollande de verkezinge van de zittende Nicolas Sarkozy; hae weurt daomit de twiede socialistische presindetj van 't landj.
* Bie de parlemèntsverkezinge in Grekelandj haole versjillende extremistische partieje mónsterwinste, dewiel de centrumrechse en sociaaldemocrate verleze.

;24 april
Charles Taylor, ex-presidentj van Liberia, weurt door de Sierra Leone-tribbenaal in Leidschendam sjöljig bevónge aan groeweldaode in dat landj. Bepaoling van de sjtraafmaot volg op 30 mei.

;23 april
Nao de breuk mit de PVV beit 't kabinèt-Rutte aan keuningin Beatrix zien óntsjlaag aan.

;22 april
Pol Van Den Driessche, liesaanveurder van de N-VA in Brugge, sjtap gans oet de politiek nao sjendale euver seksueel intimidatie.

;21 april
* 't Catshuiseuverlèk, de besjpraekinge van 't kabinèt-Rutte I euver opebraeking van 't regeer- en gedoogakkaord, mislök naodat Geert Wilders (PVV) de óngerhanjelinge verliet.

;6 april
De Toearegrebelle in Naord-Mali rope de ónaafhenkelikheid oet. Hunne sjtaot *[[Azawad]]* weurt door gei landj erkèndj.

;4 april
In Suriname nump de Nationaal Assemblee de Amnestiewèt aan. Hiedaor weure presidentj Desi Bouterse en anger verdachte van de Decembermaorde in 1982 neet wiejer vervolg.

;1 april
Bie tösjetiedse verkezinge veur 't parlemèntj in Birma haolt oppositieleister Aung San Suu Kyi 'ne zedel.

## 2010
;13 juni
Op 't Belsj vènje federaal verkezinge plaats. Bie de Vlaamse partieje is de N-VA van Bart De Wever mit 28,2% de groete winner, aan de Franstalige kantj weurt de PS van Elio Di Rupo nog groeter as ze al waor.

;9 juni
Verkezinge waere gehauwe veur de Twiede Kamer. De VVD weurt veur 't iers in häör historie de groetste, kort veur de PvdA. De PVV is de groete winner, CDA, de groete verlezer. Premier Jan Peter Balkenende kunjig aan trök te trejje oet de lenjelike politiek.

;2 juni
De Japanse premier Yukio Hatoyama trejt aaf nao controvers euver de Amerikaanse marinebasis op Okinawa.

;1 juni
De Ierste Kamer nump, mit 'n mierderheid van CDA, VVD, ChristenUnie en SGP, e wètsveursjtil aan wat krake geit verbeie. De wèt zal normaal gesjpraoke op 1 oktober ingaon.

;31 mei
De Duutsje boondspresident Horst Köhler trejt aaf nao commotie róndj ómstrejje oetsjpraoke euver de Duutsje laegerinzat in Kunduz (Afghanistan).

;25 mei
Bie de verkezinge in Suriname weurt de NDP van ex-dictator Desi Bouterse de groetste partie. Bouterse sjteit terech veur misdade taege de minsheid en weurt internationaal gezoch óm cokehanjel.

;20 mei
Nao oetgebreid óngerzeuk concludeert Zuud-Korea dat 't zinke van e marinesjeep in miert dit jaor 't werk waor van 'ne Naord-Koreaansen torpedo en dreig mit maotraegele. Naord-Korea óntkèntj dit en dreig ziene zujerbuur mit oorlog.

;14 mei
Sjtaatssecretair Jack de Vries (CDA) trejt aaf nao e sekssjendal.

;11 mei
Gordon Brown (Arbeiderspartij) trejt trök es premier vaan 't Vereineg Keuninkriek en dreug daomèt de mach euver aon 'n coalitieregering vaan Conservatieve en Liberaol Democraote mèt David Cameron es hoof.

;10 mei
Ex-minister Hans Dijkstal (VVD) sjtörf op 67-jäörige laeftied.

;6 mei
Bij de Britse parlemintsverkezinge haolt gein vaan de partije 'n mierderheid, veur 't iers sinds 1974. De derde partij, de Liberaol Democraote, haolt evels neet zoeväöl zetele es verwach.

;22 april
De Ope VLD sjtap oet de Belzje regering naodat Yves Leterme en Jean-Luc Dehaene gein oplossing höbbe kènne vènje veur de kwestie óm 't keesdistrik Brussel-Halle-Vilvoorde. Normaal beteikentj dit de val van de regering.

;23 miert
President Barack Obama óngertaekentj 'n wèt die hervörming van 't gezóndjheidssjtèlsel mót bringe. Dees wèt waor tiejens zien verkezingscampagne e sjtekpaerdje van Obama.

;12 miert
Ouch PvdA-leismaan Wouter Bos kundeg aon de Nederlandse politiek te goon verlaote. Job Cohen, tot daan börgemeister vaan Amsterdam, stèlt ziech kandidaot es opvolger en lègk zie börgemeistersjap daoveur neer.

;11 miert
* Aajd-minister en mèt-opriechter vaan D66 Hans van Mierlo störf op 78-jaorege leeftied.
* Camiel Eurlings maak bekènd dat hae nao de verkezinge van 9 juni de politiek verlièt.

;20 fibberwarie
't Kabinet-Balkenende IV vilt naodat e gesjil tösse coalitiepartieje CDA en PvdA euver de NATO-missie in Uruzgan neet opgelos kèn waere.

## 2009
;7 juni
* In de mieste lenj vènje Europees verkezinge plaats. De centrum-rechse partieje wènne daobie.
* In Belsj gif 't ouch parlemèntsverkezinge veur de deilsjtaote. In Vlaandere wèntj 't Vlaams-nationalisme, meh is dao verlees veur 't Vlaams Belang.
* Steve Stevaert nèmt oontsjlaag es gouverneur van Limburg ömdat e zich in die protoculair funktie politiek neet dudelek genóg kan ute. E wilt 'ne job boete d'r politiek oeëin dat waal geet.

;4 juni
Bie de verkezinge veur 't Europees Parlemènt sjrief de PVV van Geert Wilders ónverwach groete wins bie.

## 2008
;5 november
Barack Obama verkaoze töt presidaent van de VS.

;18 juli
D'r Belzje köning weigert 't oontsjlaag van Yves Leterme en sjtèlt vör de communautair kwesties 'ne raod van driej Welsje wieze aan, oeë-oonder d'r minister-presidaent van de Duutsjtalige Gemeensjap.

;15 juli
*'t CDA gèèt kamervraoge sjtèlle nao aanleiding van 'n resolutie van d'r Raod van Europa die zaet dat de, middels hön verdrage erkènde, sjtreektale, oeë-oonder 't Limburgs, in Nederland neet good gepromoot werre.
*Premier Yves Leterme beejt z'n oontsjlaag aan aan d'r köning. CD&V/NVA veende dat noe de franstalige an zèt zeunt. D'r premier kriet zoewaal de begroting es de communautaire kwesties neet geregeld. D'r köning hèlt zien oontsjlaag in beraod en informeert zich vör de örsjte kieër óp de örsjte plaatsj bie de minister-presidaente van de Vlamsje, Welzje en Duutsjtalige regering.

;12 mei
Geert Wilders miengt dat Nederland en Vlaanderen èèn laand mótte vorme en ijvert vör 'n referendum dao-över.

;7 mei
Thijs Wöltgens is overlede. E waoërt 64 jaor.

;27 miert
Geert Wilders publiceert ziene film Fitna en vrögt 'n kamerdebat över 't oonderwaerp.

;21 miert
Leterme I kriet 't vertroewe van 'n federaal parlemaent. Kartelpartner van de CD&V, partiej van Leterme, NV-A sjtèmt mèt vief - i.p.v. veer wie de Volkskrant dizze mörge al wis te melde - sjtèmme väör en èng sjtèm, d'r väörzitter van de partiej, taege.

;18 miert
De mieërderhèèdspartieje haant 'n akkaoërd. De NV-A beraadsjlaagt nog of ze de regering gèèt sjteune. De sjtaotshervörming is versjaove nao juli.

;12 miert
De Verenigde Naties vraoge dat 't Minderhedeverdrag geratificeerd wert en dat ooch de resoluties m.b.t. discriminatie van d'r Raod van Europa en dör dizze Raod erkaande NGO's, zoewie de IOMTBM, opgevolgd werre. 

;9 miert
De Sjpaanse parlemèntsverkezinge waere gewonne door de regerende socialistische partiej ónger premier José Zapatero.

;8 miert
D'r Servische presidaent Koštunica traejt aaf nao ooneenighèèd övver wie mèt de oonafhankelekhèèd va Kosovo dènt te waeëre ömgegange. In mei zeunt nuuj verkiezinge.

;4 miert
Nederland erkènt Kosovo.

;2 miert
In Ruslandj waere presidentsverkezinge gehawwe. De zittende premier Dmitri Medvedev wèntj, wie vanteväöre verwach.

;1 miert
Yves Leterme, dae gister oontsjlaage is oet 't ziekehoes, zèt 'n filmke op 't internet oeë-in e zieng "bekieëring" töt 'n gematigder polletieke koers oet de deuk dèèt. Ooch in 't Fraans.
## Referenties